**Informatīvais ziņojums**

**par Eiropas Savienības iekšlietu ministru**

**2020.gada 5.jūnija neformālajā videokonferences sanāksmē iekļautajiem jautājumiem**

 2020.gada 5.jūnijā Horvātijas prezidentūra Eiropas Savienības (turpmāk – ES) Padomē (turpmāk – Prezidentūra) organizē ES iekšlietu ministru neformālo videokonferences sanāksmi, kurā ir iekļauts viens diskusijas jautājums:

* ***Covid – 19: iekšējo robežu kontrole un brīva personu kustība***

Covid-19 dēļ ES dalībvalstis un Šengenas asociētās valstis (Islande, Lihtenšteina, Norvēģija un Šveice) ieviesa dažādus ārkārtējus un bezprecedenta pasākumus, aizliedzot publiskas pulcēšanās, slēdzot (pilnībā vai daļēji) skolas, kā arī ieviešot robežu/ceļošanas ierobežojumus.

Epidemioloģiskajai situācijai uzlabojoties, tās uzsāka pakāpenisku ieviesto ierobežojošo pasākumu mīkstināšanu un atcelšanu, kas, ņemot vērā valstu savstarpējo saikni, pieprasa koordinētu un saskaņotu rīcību ES līmenī.

Ievērojot minēto, 2020.gada 15.aprīlī Eiropas Komisijas (turpmāk – Komisija) priekšsēdētaja un Eiropadomes priekšsēdētājs nāca klajā ar “*Kopīgo Eiropas ceļvedi Covid-19 ierobežošanas pasākumu atcelšanai*” (turpmāk – Ceļvedis), kura mērķis ir palīdzēt izkļūt no krīzes un atgriezties pie normālas situācijas.

Ceļvedis, cita starpā, ietver konkrētas rekomendācijas turpmākai dalībvalstu rīcībai, tai skaitā ierosinot, ka vispirms koordinēti jāatceļ kontrole uz iekšējām robežām, ārējo robežu atverot otrajā posmā.

ES iekšējās robežas

Covid-19 pandēmijas apkarošanai vairākas ES dalībvalstis un Šengenas asociētās valstis atjaunoja robežkontroli uz ES iekšējām robežām (Latvija robežkontroli uz ES iekšējām robežām nav ieviesusi).

Šā gada 13.maijā Komisija nāca klajā ar paziņojumu “*Covid-19: ceļā uz pakāpenisku un koordinētu pieeju pārvietošanās brīvības atjaunošanai un iekšējās robežkontroles atcelšanai*” (turpmāk – Komisijas paziņojums)[[1]](#footnote-1).

Komisijas paziņojumā identificēti kritēriji, kurus dalībvalstīm jāņem vērā, pakāpeniski atceļot gan pārvietošanās ierobežojumus, gan robežkontroli uz ES iekšējām robežām, proti:

* epidemioloģiskā situācija;
* Covid-19 izplatības ierobežošanas pasākumi, tostarp fiziskā distancēšanās;
* ekonomiskie un sociālie apsvērumi.

Tajā Komisija ierosina pakāpenisku pieeju Covid-19 dēļ atjaunotās robežkontroles un citu kontroles pasākumu atcelšanai uz ES iekšējām robežām:

* 0 fāze (pašreizējā situācija);
* 1. fāze (daļēja ierobežojumu un robežkontroles atcelšana): balstoties uz epidemioloģisko novērtējumu, robežkontroles un ceļošanas ierobežojumi jāatceļ ES ietvaros, darot to pakāpeniski no reģioniem ar līdzīgu epidemioloģisko situāciju nacionālā līmenī līdz ierobežojumu atcelšanai dalībvalstu līmenī, nediskriminējoši;
* 2. fāze (pilnīga ierobežojumu un robežkontroles atcelšana): visu saistībā ar Covid-19 ieviesto ierobežojumu atcelšana dalībvalstīs, nacionāli saglabājot nepieciešamos veselības pasākumus (personīgo higiēnu, fizisko distancēšanos, u.c.) un turpinot plašas informatīvās kampaņas.

Pašlaik Covid-19 dēļ atjaunoto robežkontroli uz ES iekšējām robežām saglabā 14 ES dalībvalstis (Austrija, Beļģija, Čehija, Dānija, Francija, Igaunija, Lietuva, Polija, Portugāle, Slovākija, Somija, Spānija, Ungārija un Vācija), kā arī 3 Šengenas asociētās valstis (Islande, Norvēģija un Šveice).

ES ārējās robežas

Šā gada 16.martā Komisija nāca klajā ar paziņojumu “*Pagaidu ierobežojumi nebūtiskiem ceļojumiem uz ES*”[[2]](#footnote-2). Minētais paziņojums kalpo par pamatu koordinētai ES dalībvalstu un Šengenas asociēto valstu rīcībai uz ES ārējām robežām (paredz 30 dienu pagaidu ieceļošanas ierobežojumu attiecībā uz visiem nebūtiskiem ceļojumiem no trešajām valstīm uz ES+ zonu[[3]](#footnote-3)). Ar šā gada 8.aprīļa Komisijas paziņojumu par “*Pagaidu ierobežojuma nebūtiskiem ceļojumiem uz ES piemērošanas novērtējumu”*[[4]](#footnote-4) un šā gada 11.maija Komisijas paziņojumu par “*Pagaidu ierobežojuma nebūtiskiem ceļojumiem uz ES piemērošanas otro novērtējumu”*[[5]](#footnote-5) attiecīgais ieceļošanas ierobežojums ir pagarināts līdz šā gada 15.jūnijam.

Līdz šim diskusijas par iespējamo ieceļošanas ierobežojumu atcelšanu trešajām valstīm ir notikušas ekspertu līmenī - Komisijas vadītajā Covid-19/Corona informācijas grupā – iekšlietas. Sanāksmē dalībvalstis ir vairākkārt norādījušas uz nepieciešamību pēc koordinētas pieejas ES līmenī gan iekšējo, gan ārējo robežu atcelšanai, ko būtu jāturpina nodrošināt Eiropas Komisijai.

Ievērojot minēto, videokonferencē ministri tiks aicināti diskutēt par to kā tie plāno nodrošināt, ka brīvās personu kustības ierobežojumi un robežkontrole uz ES iekšējām robežām tiek atcelta koordinētā, nediskriminējošā un samērīgā veidā.

Tāpat ministri tiks aicināti sniegt savu redzējumu vai būtu jāpagarina spēkā esošie ES ceļošanas ierobežojumi attiecībā uz trešo valstu pilsoņiem (pamatojoties uz kādiem kritērijiem un kādu procedūru). Ja nē, tad vai ES ārējās robežas būtu jāatver noteiktām trešajām valstīm vai arī pamatojoties uz objektīviem kritērijiem, kuri vienādā mērā tiktu piemēroti visām trešajām valstīm. Tāpat vai dalībvalstīm būtu jāpiemēro karantīnas prasība visiem iebraukušajiem trešo valstu pilsoņiem un ja tā, vai tas būtu īstenojams koordinētā veidā.

*Latvijas nostāja:*

*Latvija uzskata, ka brīva personu kustība telpā bez iekšējām robežām ir viens no nozīmīgākajiem ES sasniegumiem. Tādēļ ir* ***būtiski pēc iespējās ātrāk****, tiklīdz epidemioloģiskā situācija to ļauj,* ***koordinētā un saskaņotā veidā atjaunot Šengenas zonas normālu darbību****.*

*Uzlabojoties un izlīdzinoties epidemioloģiskajai situācijai, Latvija, Lietuva un Igaunija ir spērušas būtisku soli telpas bez iekšējām robežām atjaunošanai, ļaujot to pilsoņiem un pastāvīgajiem iedzīvotājiem no š.g. 15.maija ceļot Baltijas valstu teritorijā. Pozitīvi vērtējam arī citu dalībvalstu veiktos līdzīgos pasākumus, kas mūs pietuvina Šengenas zonas normālas darbības atjaunošanai.*

*Attiecībā uz ieceļošanas liegumu nebūtiskiem ceļojumiem no trešajām valstīm uz ES Latvija uzskata, ka vispirms ir nepieciešams atcelt lielāko daļu no ieviestajiem ceļošanas ierobežojumiem ES un atjaunotās robežkontroles uz ES iekšējām robežām. Tikai pēc tam uzsākama* ***pakāpeniska, ņemot vērā epidemioloģisko situāciju trešajās valstīs, un koordinēta*** *ieceļošanas lieguma atcelšana trešajām valstīm. Būtiski, lai, vērtējot epidemioloģisko situāciju trešajās valstīs, tiktu ņemti vērā* ***uzticami un pārbaudīti datu avoti****, kas sniegtu patiesu ainu par epidemioloģisko stāvokli tajās.*

*Ievērojot minēto, uzskatām, ka būtu apsverama iespēja, pamatojoties uz skaidriem un objektīviem, galvenokārt, epidemioloģiskiem kritērijiem, izveidot* ***regulāri pārskatāmu ES līmeņa sarakstu*** *ar tām trešajām valstīm, kurām noteiktais ieceļošanas liegums būtu atceļams. Vienlaikus pārējām trešajām valstīm arī turpmāk būtu saglabājama iespēja ieceļot būtisku iemeslu dēļ. Atkarībā no epidemioloģiskās situācijas dalībvalstīs, ES reģionos un ES kopumā būtisko iemeslu uzskaitījums varētu tikt papildināts.*

Līdztekus šiem jautājumiem ministri tiks informēti par līdzšinējām diskusijām par aktuālajiem tiesību aktu projektiem iekšlietu jomā un par š.g. 28.maijā notikušo ES – ASV tieslietu un iekšlietu ministru līmeņa videokonferences sanāksmi, kā arī Vācija iepazīstinās ar savas Prezidentūras darba programmu nākošajam pusgadam. Tāpat Komisija iepazīstinās dalībvalstis ar aktualitātēm “Sadarbspējas regulu” ieviešanā un Malta informēs par pašreizējo situāciju migrācijas jomā Centrālās Vidusjūras reģionā.

Iekšlietu ministrs Sandis Ģirģens

28.05.2020. 16:04

926

Eiropas lietu un starptautiskās sadarbības departamenta
Eiropas lietu nodaļas vecākā referente

S.Inzena-Andzena, 67219170

sanita.inzena-andzena@iem.gov.lv

1. COM(2020) 3250 final [↑](#footnote-ref-1)
2. COM(2020) 115 final [↑](#footnote-ref-2)
3. “ES + zonā” būtu jāiekļauj visas Šengenas zonas dalībvalstis (tostarp Bulgārija, Horvātija, Kipra un Rumānija), kā arī četras Šengenas asociētās valstis. Tas attiektos arī uz Īriju un Apvienoto Karalisti, ja tās nolemtu pievienoties. [↑](#footnote-ref-3)
4. COM(2020) 148 final [↑](#footnote-ref-4)
5. COM(2020) 222 final [↑](#footnote-ref-5)